Учебна	2022/2023 година
Отново е 15 септември.
 ПГ „Ген. Ген.Вл.заимов  за поредна година посреща своите ученици.
С ритуал по вдигане на националния флаг и знамето на Европейския съюз и посрещане знамето на училището и знамето на Община Сопот започна тържеството по повод откриването на новата 2022-2023 учебна година.
Събитието уважиха кметът на Община Сопот - г-н Деян Дойнов,
Иванка Виришапкова - отдел "Хуманитарни и социални дейности",
г-жа Катя Адърска-Даскова – директор на ПГ „Ген. Владимир Заимов“ от 2008 до 2022 г., г-жа Донка Минчева - директор на Център за обществена подкрепа – Сопот и
г-жа Пенка Терзиева – директор на Център за работа с деца – Сопот
Тази учебна година в ПГ „Ген. Владимир Заимов“ ще се обучават 726 ученици.
Днес прагът на училището прекрачиха 156 осмокласника, разпределени в 6 паралелки, които ще се обучават по специалностите:
1. Системно програмиране
2. Компютърна техника и технологии
3. Електронна търговия
4. Рекламна графика
5. Мехатроника
6. Икономическа информатика
7. Организация на туризма и свободното време
8. Кетъринг
9. Производство на хляб, хлебни и сладкарски изделия.
Новият Директор на училището - Георги Генов, в словото си се обърна към ученици, учители, родители и гости, като отправи пожелания за здрава, успешна и ползотворна година. 
Кметът на Община Сопот - г-н Деян Дойнов, отправи пожелания за ползотворна и присъствена учебна година, с реални занимания в социална среда и по-малко обучения онлайн пред компютрите вкъщи. Той поздрави г-н Генов за новото поприще и подари книгата от поредицата за бележитите сопотски дейци за първият кмет на Сопот – Хаджи Гьока Павлов.
Емоционално приветствие поднесе дългогодишният директор на ПГ „Ген. Владимир Заимов“ –  инж. Катя Адърска-Даскова, в което благодари на учениците и колегите, че 39 години заедно творят чудеса. Тя поздрави осмокласниците за това, че избраха ПГ „Ген. Владимир Заимов“ и ги увери, че са направили най-добрия избор и отправи призив към всички да пазят традициите на това велико училище. Г-жа Адърска изказа задоволството си, че заимовец продължава нейното дело и поздрави г-н Генов, като му пожела на добър час!
Тържествен водосвет отслужи свещеноиконом протойерей МаркоТодоров.
Събитието продължи с танц на мажоретния състав и музикалните изпълнения на Габриела Генова  и Рая Малакова.
Венец на признателност бе поднесен пред бюст-паметника на ген. Заимов.
В края на тържеството под звука на първият звънец официално бе даден старт на новата учебна година.
За учителите тя започна с текущите задачи.
Актуализирани бяха тематичните работни планове по предмети. 
Изготвени бяха  индивидуални работни планове за работа с деца със СОП.
Подготовка на входни нива.

Не закъсняха и извънкласните дейности.
На 21.09 всички ние от ПГ “Генерал Владимир Заимов” се включихме в инициативата “Дните на безопасността на ROADPOL” .
Дните на безопасност на ROADPOL винаги се провеждат едновременно с Европейската седмица на мобилността на Европейската комисия от 16 до 22 септември.
Всяка една от 29-те паралелки подписа специално обещание!
Обещахме си да бъдем отговорни участници в движението!
23.09.2022
За 10-та поредна година стартира най-мащабният доброволчески проект „Да изчистим България заедно“.
ПГ„Ген. Владимир Заимов“, гр. Сопот се намира в район, който страда от тежки и дългосрочни последици след наводнението в началото на месец септември. Въпреки критичното положение на много семейства учениците ни не се отказаха и отново се включиха в инициативата – във втория учебен ден за годината при реорганизиран учебен процес всички випуски почистиха района около училището си. Работата не тежи толкова, когато не я вършиш сам и това си личи по усмихнатите лица на нашите деца.

През септември отбелязахме и Европейския ден на спорта.
В прекрасния петъчен есенен ден се проведе заключителният етап на Европейската седмица на спорта в нашето училище. Протече под мотото „Можем да го постигнем заедно – нека се опитаме да бъдем активни“, "Спорт без отпадъци".
Програмата включваше:
1.Модно ревю - "В модата няма отпадъци" - колекцията бе изработена от ученици и родители от рециклирани материали;
2.Народни хора;
3.Спортни игри на открито - футбол, волейбол;
4.Туристическа разходка.
Партньор на инициативата е Община Сопот. С тяхно съдействие ще ни бъдат предоставени контейнери за разделно събиране на отпадъци.

Месец Октомври започна с дарителска кампания.
Да дариш, означава да отвориш сърцето си, без да боли; да подадеш ръка, без да помръдваш; да помогнеш сега, веднага, без да очакваш отплата в бъдеще.
Решение да дарят за пострадали семейства на ученици от ПГ„Ген. Владимир Заимов“, гр. Сопот взеха немалко хора. С огромно вълнение изказваме благодарността си на всички онези, които са свързани с училището и които подкрепиха бедстващите финансово, осъзнавайки необходимостта от възможно най-скорошно възвръщане към нормален живот за своите семейства.
Днес официални представители на училището: класните ръководители на VIII в, IX а, IX в и X е кл. и училищният психолог Силвия Караколева посетиха домовете на пет наши деца от с.Богдан и с.Каравелово и връчиха на семействата им дарения, всяко от които на стойност 1 000 лв. 
 
През Октомври започнаха и дейностите по изпълнение на НП „Заедно в изкуствата и в спорта“. За учебната 2022/2023 година ПГ „Ген. Владимир Заимов“ спечели проект за сформиране на следните групи и отбори:
Модул 1. Изкуства в следните направления:
• Клуб „Съвременни танци“ – група за танци с ръководител Веселинка Константинова, старши учител по физическо възпитание и спорт
• Клуб „Народни танци“ – група за танци с ръководител Добрин Василев, танцов художествен ръководител на фолклорна формация (външен специалист) и Александра Царска - Демирева, старши учител по информационни технологии
• Клуб „Театър“ – театрална група с ръководител Елица Василева, старши учител по български език и литература.
 Модул 2. Спорт в следните направления:
[bookmark: _Hlk116290250]• Клуб „Футбол“ – VIII и X клас (юноши), с ръководител Крум Недков, учител по физическо възпитание и спорт;
• Клуб „Футбол“ – XI и XII клас (юноши), с ръководител Крум Недков, учител по физическо възпитание и спорт;
• Клуб „Волейбол“ – XI и XII клас (юноши), с ръководител Йордан Димов, треньор по волейбол (външен специалист);
 Творческите дейности, които ще се реализират по програмата, ще допринесат за стимулиране талантите на учениците, за повишаване на тяхната мотивация, за развиване на личното творчество, на танцовото, музикалното и театралното изкуство в училище.
 Заниманията със спорт изграждат качества като воля, упоритост, постоянство, отговорност, самочувствие, дисциплинираност, екипност. 
По традиция в Професионалната гимназия „Ген. Владимир Заимов“ се отбелязват дните на програмирането с различни инициативи, въвеждащи новоприетите ученици в професионалната сфера на най-успешните за България професии: „Програмист“ и ИТ специалист. И тази година гимназията получи подкрепа за събитията от Фондация „Работилница за граждански инициативи”, SAP и TechSoup в рамките на инициативата „Запознайте се и програмирайте“.
В СТЕМ центъра на ПГ „Ген. Владимир Заимов“ се проведе изложение на автоматизирани макети „Роботите в Заимов“, което е част от инициативите по повод Европейската седмица на програмирането.
Ръководител на учениците, създали всички 14 иновативни разработки, е Константин Колев – учител в професионалната гимназия. Целта на изложението е да предизвика интерес у младите хора да се занимават с програмиране, вградени и компютърни системи.    
 
Всяка година на  1 декември се провежда традиционната АНТИСПИН кампания в училищата.
И тази година нашите доброволците от БМЧК организираха инициативи в ПГ „Ген. Владимир Заимов“,за да отбележат световния ден на борбата срещу СПИН
Във връзка със Световния дeн на човешките права, в ПГ„Ген. Вл. Заимов“ – Сопот се проведе представителна изява на групата за извънкласна дейност по интереси
„Тийнейджърът – гражданин на света“ под ръководството на Дочка Станева.

На 08.12.2022 отбелязахме 134 години от рождението на ген.Владимир Заимов.  
Патронният празник започна с поднасяне на венец пред бюст-паметника на генерал Заимов, след което в словото си директорът Георги Генов припомни биографични моменти от живота на Генерал Заимов. Прочетен бе и поздравителен адрес от името бриг. Ген. Деян Дешков – командир на 61-ва Стрямска механизирана бригада. Участниците в конкурса за рисунка, за есе, както и на изявилите се ученици в  спортните игри получиха грамоти.
Празникът продължи със среща разговор с председателя на БОК – г-н Белчо Горанов и волейболната легенда Любо Ганев.

На 16.12.2022 Инициатива на Milen Sotirov и отборът "Хлапетата" наградиха Републиканския шампион по вдигане на тежести Радослав Димов в категория до 85 кг. със спортна екипировка.
Радослав получи своите подаръци на специално организирана среща. „Хлапетата“ аплодираха шампиона за постигнатия успех и му пожелаха нови спортни постижения.

В последната учебна седмица на декември „Един различен урок по родолюбие“ проведе Искрен Красимиров в ПГ,,Ген.Владимир Заимов", с който отбелязва  300 години от написването на „История славянобългарска“.
Декември винаги е изпълнен с повече настроение. Очакването на най – хубавия празник - Рождество Христово, се усеща навсякъде. Тази година почти всички класове се включиха в украсяването на класните стаи. Започна едно неформално състезание, което роди много креативни идеи и създаде уют и топлина в училище.
20.12.2022 - На Игнажден гайдарите от Калофер бяха първите гости (полазници) в ПГ„Ген. Владимир Заимов“ - Сопот.
Гостуването им започна в кабинета на директора Георги Генов. Там те изсвириха емблематични калоферски мелодии и пожелаха здраве и късмет.
Г-н Генов почерпи гостите и им даде пара за здраве.
През голямото междучасие в коридорите се изви хоро под звуците на калоферските гайди.
През следващия учебен час гайдарите направиха обиколка по всички кабинети, като свириха и наричаха за здраве и успех!
Специални благодарности за г-жа Радка Георгиева - преподавател по история, която реализира отбелязването на празника Игнажден по този автентичен начин.
Вечерта на 20.12.2022 се проведе с традиционният благотворителен бал на ПГ„Ген. Владимир Заимов“ – Сопот. С много настроение, богата музикална и танцова програма премина 24-ят традиционен благотворителен бал "Добротворство на Коледа" на ПГ„Ген. Владимир Заимов“ - Сопот. Мажоретният състав откри празничната програма с нова композиция. Музикални изпълнения, модерни таци и фолклорна програма поддържаха доброто настроение.
Габриела Генова от 10 б клас поздрави гостите с коледна песен, а седемгодишната Дария Ташева впечатли всички с изпълненията си на народни песни.
Най-новата колекция на модна къща "Бандерол" представиха ученици на гимназията на традиционното за благотворителния бал модно ревю.
Програмата продължи с изпълнение на танцовия състав с ръководител Веселина Константинова.
4870 лева е събраната сума от проведения базар и благотворителен търг, която ще бъде използвана за подпомагане на ученици в неравностойно положение. 
От 23 декември всички излязохме в коледна ваканция.
Започна новата 2023 г. 
Повод за гордост са успехите на нашите ученици и учителите, които ги подготвят.
За първи път в конкурса  Млад писател е присъдена Специална награда за нестандартно мислене. Носител на тази награда  е Димитър Кузманов от 12 а , а г-жа Св. Дъбенска е учителят, който го подготви.
В конкурса за есе на тема "Преди да се родя и след това" Даяна Дурчева от X в получи специалната награда на семейството на Ивайло Петров. Наградата бе връчена 19.01.2023 година в Столичната библиотека. Подготвящ учител е г-жа Д. Червеняшка.

Месец януари е свързан с изпитвания , класни работи и приключване на първия учебен срок. Ръководство и учители положиха усилия за намаляване на безпричинните отсъствия и броя на слабите оценки. През целия срок бяха предвидени допълнителни дейности за подпомагане на учениците.

През месец февруари започна вторият учебен срок.
На 14 февруари заимовци отбелязаха св. Валентин подобаващо и показаха, че обичта и любовта са начин на живот!

С редица прояви бе отбелязана гибелта на Васил Левски - 18.02.
Конкурс за есе и рисунка на тема „Българската Голгота“ и рецитал на учениците от 8-те класове организираха преподавателите Красимир Димитров и Радка Георгиева 
Учениците от КЛУБ " ТЕАТЪР" при ПГ„Ген. Владимир Заимов“  - Сопот с рецитала „Две човешки следи”, подготвен от Светлана Дъбенска предизвикаха истинска буря от емоции. 

През месец февруари в СУ„Любен Каравелов“ - гр. Пловдив се проведе за първи път на живо  3-тата регионална среща на иновативните училища на тема: „Постижения и резултати от прилагане на иновациите в училище“.
Получи се творческа атмосфера за обсъждане и дискутиране на идеи, предизвикателства и добри практики в обучението за една по-добра образователната среда.
Със съдействието на Христо Дановски бе подготвен и заснет буктрейлър по романа „Сказанието“ на Добри Божилов, с който ученици участваха в международния конкурс за буктрейлъри в Италия. Инициатор на събитието бе г-жа М. Станкова

Училището продължава работата си със статут ИНОВАТИВНО с интегрирани учебни уроци и предмети, които са предизвикателство пред учителите, но целят подобряване на учебния процес за по-ефективно усвояване на знания и умения от учениците ни, за изграждане на успешни специалисти с богата личностна култура.
ПРЕДСТОЯТ обменните визити на партньорските училища по Национална програма „Иновации в действие“.
19.02.2023
ПГ "Ген. Владимир Заимов" взе участие с ученици от професия: "Приложен програмист". Христо и Радослав защитиха достойно интересна разработка и демонстрираха възможностите на реализирания прототипен макет. Очакваме резултатите и пожелаваме успех! :)
Световен ден на розовата фланелка е събитие, което се провежда всяка последна сряда на февруари. През 2023 година датата, на която се отбелязва, е 22 февруари.
Розовата фланелка в този ден символизира протестът срещу насилниците в училищата и не само. В нашето училище ежегодно отбелязваме този ден, като си поставяме стикери във формата на символична розова тениска, с което показваме, че не толерираме насилието.

На 1-ви март си честитихме Баба Марта и по стар обичай се закичихме с мартенички, с пожелание за  здраве!
03.03.2023 – Националния празник на България отбелазахме с видео рецитал "Опълченците на Шипка", изпълнен от ученици от ПГ„Ген. Владимир Заимов“ – Сопот.
На 09.03.2023г. Силвия Аздреева се срещна с ученици от ПГ„Ген. Владимир Заимов“ – Сопот.Втората българка, покорила най-високия връх в света - Еверест, заплени учениците с разтърсващия си и емоционален разказ от експедицията.
В препълнената зала на училището Силвия разказа за желанието, упоритостта и силата на духа, необходими за постигането на целите.
Тя разказа още ,че пътят до Еверест е много труден и са нужни жертви, за да стигнеш жив до там.
Разказът бе онагледен с презентация и кадри, които показваха моменти от подготовката  и изкачването на осемхилядника. В края на срещата директорът на училището г-н Георги Генов  връчи ръчно изработени подаръци за спомен от гостуването.
На 13.03. клуб "Приятели на армията" в ПГ "Генерал Владимир Заимов" участва в Урок по отечестволюбие по повод празника на Ракетните войски и артилерията – 11 март.
 През март се проведе и Седмицата на учителя и ученика,както и редица спортни съревнования.
На 20 март в Актова зала  на ПГ„Ген. Владимир Заимов“ - Сопот се проведоха турнирите по тенис на маса и шах-мат. Участие в тях взеха ученици от 8. до 12. клас.

В класирането при момичетата на първо място е Гергана Вътева, а на второ - Невена Вътева от 11 е клас.
При момчетата най-дабър бе Мирослав Марков от 12 б, следван от Кристиян Казийски он 12 б, а трети е Мартин Карачомаков от 11 б.
 В състезанието по шах-мат първи стана Хистомир Белезирев от 8 а калас, а втори - Бейтула Бозали от 9 д. 
Състезание "Играй си Играта"
На 22.03.23 в ПГ„Генерал Владимир Заимов“ се проведе състезанието "Играй си Играта" с организатор госпожа Виктория Гаджева.
23 март 2023 г. е Денят на ученическото самоуправление в ПГ„Ген. Владимир Заимов“ Финален акцент в този специален ден отбеляза събитието “Дискусионен биатлон”.
Младежи и девойки от 12 б, 12 д и 11 а клас работиха в екипи и изградиха тезите и аргументите си по темата “За или против ученическите униформи? Как трябва да изглежда съвременният ученик?”
В помощ на учениците се включиха трима гост-учители - Иглика Порязова, Георги Иванов и Теодора Бакърджиева, които на ротационен принцип подкрепиха всеки от отборите. Паралелно с бурното дебатиране един представител от отбор изобрази чрез рисунка визията на екипа за съвременния ученик. Ораторите и на трите отбора защитиха тезите си с плам, увереност и майсторство. Два от отборите застанаха твърдо „ЗА“ ученическите униформи като знак за принадлежност и отговорност към институцията и към себе си.
Най- бурни аплодисменти от публиката събра екипът на 11 а клас, което ги превърна в своеобразни победители.
По традиция на 23.03., в ПГ„Ген. Владимир Заимов“  се проведе Денят на ученическото самоуправление. Това е една от инициативите в Седмицата на ученика и учителя.
Много бяха подадените заявления за участие, но безпристрастна комисия избра най-сериозните и добре обосновани кандидатури.
Директор на училището ни за ден бе Даяна Дурчева от 10 в клас.
Нейни заместници бяха Яна Иванова от 10 е - ЗДУД, Петър Николов от 11 а - ЗДАСД и Наталия Костова от 8 е - ЗДУПД.
За 10-ти юбилеен  път бе организиран форматът „Танцувай с мен“ по идея на Веселинка Константинова. През годините състезанието доби изключителна популярност и бе очаквано с огромно вълнение от всички. И тази година смесените отбори на ученици и учители изнесоха изключителен спектакъл на сцената на НЧ „Ив. Вазов“-Сопот.
Журито от професионални танцьори бе изключително затруднено при излъчване на победителя.
На 20.03.2023 в Пловдив се проведе регионален кръг  на състезание "Най-добър млад готвач" и "Най-добър млад сервитьор".  Тази година в категория „Най-добър млад готвач от  ПГ „Ген. Вл. Заимов" гр. Сопот участва  Памела Ковачева от 11 в  клас с подготвящ учител Мария Стоянова. 
На 11.03.2023 година в ПГМТ„Проф. Цв. Лазаров", гр.Пловдив се проведе областен кръг на Националната олимпиада по Техническо чертане трета група. Ученикът МАРТИН ГРЪНЧАРСКИ от12 г кл, специалност „Мехатроника“, дуално обучение, се класира с отлична оценка за НАЦИОНАЛНИЯ КРЪГ на Олимпиадата по Техническо чертане, ТУ-София. Той ще е единственият представител на област Пловдив в тази национална олимпиада. Негов учител и ментор бе Христо Демирев.
Учениците от 10 д клас - Мария Дамянова, Ивет Ангелова, Ивайла Димитрова, Пламена Желева и Милен Семков, под ръководството на М. Димитрова взеха участие в национален конкурс с международно участие „Пространство и време“. След публична защита им бе присъдено първо място за изработване на блог на географска тематика от ученици. 
Второ място за есе на географска тема  спечели Даяна Дурчева /10 в клас/, под ръководството на М. Димитрова.

В дните от 4 до 6 април 2023г. ПГ„Ген. Владимир Заимов“ - гр. Сопот отново бе домакин по НП "Иновации в действие " и посрещна екипите от учители и ученици от партньорските училища:
Професионална гимназия по лека промишленост и туризъм, гр. Казанлък, Професионална гимназия по мениджмънт и хранителни технологии , гр.Плевен и Професионална гимназия по туризъм "Проф. д-р Асен Златаров",гр. Кърджали.
Като домакини професионална гимназия “Ген. Вл. Заимов“, гр. Сопот предложи на гостите от партньорските училища програма, изпълнена с интересни учебни занимания и дейности от различни професионални направления.
Програмата бе открита с приветствие от Директора – Георги Генов и  презентация на главен учител инж. Мария Стоянова.
През двата дни гостите имаха възможност да наблюдават три иновативни урока.
 IX в клас, обучавани по професиите "Готвач" и "Хлебар-сладкар," с ръководители инж. Виолета Гърдева и Христина Янева представиха първия открит урок на тема „Опаковане на храните – материали и методи за удължаване срока на трайност. Рециклиране и опазване на околната среда.”  по иновативен предмет „Химия и опазване на околната среда в хранителните технологии“
Вторият открит урок - “ Цветната снимка на Сопот”, част от иновацията „Зелен туризъм” бе проведен с учениците от 9 б клас специалност „Организация на туризма и свободното време”, професия „Организатор на туристическа агентска дейност” и учителите Дарина Татарлиева – учител по биология и здравно образование, Пламена Ненкова - професионална подготовка в направление „Туризъм“ , Христина Кулинска – учител по екология в туризма, представиха пред гостите непознатата страна на Сопот - нейните цветни градини.
В последният от трите дни в СТЕМ центъра на ПГ„Ген. Владимир Заимов“  - гр.Сопот бе представена иновация "Културология" на тема "Българско възраждане" с ученици от 9 е клас и ръководителите: Гинка Проданова - преподавател по история, Елица Василева - преподавател по български език и литература и Красимир Димитров - преподавател по изобразително изкуство. Урокът предизвика много аплодисменти от гостите.
С провеждането на пробни матури, анализ на резултатите и набелязване на мерки за попълване на констатирани пропуски се нагърби г-жа С. Дъбенска.

В благотворителен концерт състезание, организиран от Младежки център – Пловдив  първо място в секция „Театрално изкуство” спечели заимовският театър с ръководител г-жа С. Дъбенска

На 22.04.2023  отбелязваме Денят на земята - “Земята е наш общ дом, наше общо минало, настояще и бъдеще.“
По повод Седмицата на Земята поставихме началото на постоянна инициатива в ПГ „Ген. Владимир Заимов“. Дворът на  училището бе разделен на сектори. Всеки клас трябва да почисти и подържа своя сектор до края на учебната година.

На 28.04.2023 ПГ "Ген. Владимир Заимов" - гр. Сопот взе участие в 26-ти панаир "ТФ Фест 2023 - Млад предприемач". Ученици от 11 е клас при ПГ "Ген. Владимир Заимов" - гр. Сопот , специалност "Електронна търговия" представиха на изложението в Международен Панаир - Пловдив своите биопродукти, изцяло изработени по специална технология от биовосък и други различни биодобавки. Всичко това се случва в реална учебна среда в часовете по учебна практика - Работа в учебно предприятие - УТФ " БИИКЕНДЪЛ" ООД с техния учител Петя Тодорова.

През месец април Мария Богданова и 15 ученици от 10-ите и 11-ите класове участваха в мобилност по проект на програма Еразъм+, КД 1 в Германия. Там те проведоха учебен стаж по специалностите „Приложно програмиране“ и „Системно програмиране“.

На 09.05.2023г. БМЧК „Милосърдие“ - Сопот отбелязва своя празник с игра "БМЧК В УЧИЛИЩЕ". Участниците се състезаваха в 3 етапа.
В първия етап откриваха скрити срички в сградата на училището, във втория подреждаха пъзел, а в третия отговаряха на въпроси по предварително зададена информация.
На 12.05.2023г. от 10.30 часа в Районен съд - гр.Карлово се проведе Ден на отворените врати, в който взеха участие ученици и преподаватели от ПГ „Ген. Владимир Заимов“ - гр. Сопот.
Събитието се организира по образователната програма „Съдебната власт-информиран избор и гражданско доверие. Отворени съдилища и прокуратури“. Програмата се реализира съвместно от Висшия съдебен съвет и Министерството на образованието и науката. Органите на съдебната власт ежегодно участват в информационната кампания „ Ден на отворените врати“, която се провежда под наслов „ Открито за съдебната власт“, като тази година темата на инициативата в Районен съд – гр.Карлово е „Разпознаване на лица и предмети като способ на доказване - симулирано провеждане на процесуално следствено действие“.
Спортните постижения на нашите ученици продължават да бъдат повод за гордост. Радослав Димов е шампион в категория до 85 кг, а Мартин Чилеков е на първо място на Републиканското първенство но КУДО.
На 16.05.2023г. ПГ "Ген. Владимир Заимов" - гр. Сопот изпрати своите абитуриенти
Тържеството беше уважено от кмета на гр. Сопот – Деян Дойнов, председателя на общински съвет – Нели Пенева, директора на ЦОП – Донка Минчева и директора на Център за работа с деца – Пенка Терзиева. Директорът на училището, Георги Генов, приветства зрелостниците и им пожела „На добър час!“ да продължат развитието си, да успяват и побеждават, да помнят учителите и училището си.
На 21 и 23 май се проведоха ДЗИ за 12 клас.
На 22.05.2023г. ПГ„Ген. Владимир Заимов“- Сопот проведе пролетен спортен празник.
Празникът премина със съревнования на ученици от VIII до IX клас в следните спортни дисциплини: народна топка, тенис на маса, волейбол, теглене на въже, лицеви опори, шах-мат на открито.
Днес бе даден и стартът на междуучилищния турнир по футбол.
По случай 24 май – Деня на българската просвета и култура и на славянската писменост, Институтът за български език „Проф. Любомир Андрейчин“ при Българската академия на науките организира традиционната празнична кампания „Написаното остава. Пиши правилно!“. В инициативата се включиха ученици от 9 а, 8 в, 9 в, 10 е и учителите г-жа Деляна Червеняшка и г-жа Н. Балиева
Във връзка с националната инициатива „България в деня на европейските автори“ г-жа М. Станкова регистрира училището в националната интерактивна карта, с която сме част от екипа, достойно представил България в Европейската комисия по четене. 

По традиция в навечерието на 24 май избираме ученик и учител на годината. След тайно гласуване Мартин Грънчарски е избран за ученик на годината на ПГ "Ген. Вл. Заимов" – Сопот, а Христо Демирев - за учител на годината. На 24.05.2023г. ,в деня на Светите братя Кирил и Методий, те бяха наградени от кмета на община Сопот
Абитуриентският  бал на випуск 2023 се проведе на  24 май. Събитието започна в 18:00 часа  в центъра на Сопот. По червения килим подобно на филмови звезди дефилираха абитуриентите, аплодирани от  родители и  близки. 
Балът продължи в хотелски комплекс "Яев", с.Соколица с много танци и музика. Бяха връчени грамоти на отличилите се ученици.

На 30.05.2023г. инж. Константин Колев проведе демонстрационен урок по 3D принтиране. Целта бе учениците да добият представа за това как работи принтерът, как се използва, с какви материали и програми работи и къде намират приложение принтираните детайли.
В рамките на часа пред погледа на учениците бе проектиран и принтиран ключодържател с овална форма и надписан с номера на учебен кабинет 1212.
Това е първи демонстрационен урок, на чийто следващ етап учениците ще имат възможност сами да изработят и принтират тримерен модел със смислено приложение, избирайки материал, цвят и размер.
В дните от 7 до 9 юни 2023 г. по национална програма „Иновации в действие“ ученици, учители и директорът – Г. Генов, гостуваха на Професионална гимназия по лека промишленост и туризъм, гр. Казанлък .
На 9 и 10 юни 2023 г. в град Пазарджик се проведе XII издание на фестивала на мажоретните състави "Слънчева Бесапара" 2023 г. Две купи и два златни медала завоюва Мажоретен състав при ПГ "Ген.Владимир Заимов" – Сопот, с ръководител Веселинка Константинова.
През месец юни  с радост разбрахме, че разработените от Мария Богданова предложения по програма Еразъм+, КД1 за 2023/2024 година са одобрени и 30 ученици ще бъдат на мобилност през следващата учебна година, а 15 учители по общообразователна подготовка ще бъдат на обмяна на опит и обучение в Германия. 
[bookmark: _Hlk139274671]От 19.06  до 11.07.2023 под ръководството на Мария Богданова и с помощта на Пламена Ненкова 15 ученици от нашето училище проведоха учебна практика по проект на програма Еразъм+, КД 1  на о.Тенерифе, Испания.
На 16 юни учениците от випуск 2023 получиха своите дипломи и свидетелства за професионална квалификация.
Това стана на официална церемония пред сградата на ПГ "Ген. Владимир Заимов" - Сопот .
Гости на събитието бяха Катя Адърска-Даскова - дългогодишен директор на ПГ "Ген. Владимир Заимов" , Донка Минчева - директор на Център за работа с деца" - Сопот, Нели Пенева - председател на Общински Съвет - Сопот, учители и много родители.
В словото си директорът на ПГ "Ген. Владимир Заимов" - г-н Георги Генов, пожела на завършилите ученици успешен старт в новия етап от живота им.Отличниците на випуска бяха наградени с златни медали с лика на генерал Владимир   Заимов. Виктория Генова от 12 б се обърна към учителите и им благодари за усилията, които са положили през тези 5 години и обичта, която са им дали. Мартин Грънчарски от 12 г пожела на добър час на съучениците си. Христо Фънев от 12 д отпрати благодарности към родителите за помощта и грижовността, които са положили  през ученическите им години. По време на церемонията бяха наградени отличниците на Випуск 2023. Връчени бяха 91 дипломи и 107 свидетелства за професионална квалификация.

На 21.06.2023г.  се проведе инициативата „Кучето ми изяде раницата" - Ден без раници в училище 2023. И тази година учениците се включиха в инициативата на ученическия съвет към ПГ "Ген. Вл. Заимов" – Сопот.

 На 23.06.2023 приключи футболния турнир в ПГ,,Ген. Владими Заимов“, гр. Сопот.
Участваха 14 самостоятелни отбора от 8., 9., 10. и 11. клас. Бяха излъчени победили за всеки клас поотделно.
Шампиони тази година са 11 д клас с класен ръководител г-жа Светла Георгиева.
 
На 23.06.2023 отбелязахме Международния ден на олимпизма. Тази година е по-специална, защото се честват 100 години от основаването на Български олимпийски комитет. От БОК изпратиха юбилейни тениски и грамоти за всички участници в събитието.

Празнува ли "Заимов", празнува и Сопот!
ПГ "Ген. Владимир Заимов" чества 54 години от своето създаване.
На 29.06.2023 с традиционно шествие, водено от духовият оркестър на 61-ва Стрямска механизирана бригада и мажоретния състав на гимназията, учениците и учителите се отправиха към паметниците на генералите Вазови, където бяха поднесени цветя. Празникът продължи в НЧ „Иван Вазов - 1871“ – Сопот с празничен концерт  спектакъл, посветен на България и нейното нелеко историческо битие. Днешният ден бе и Ден на професиите. Обособени бяха места, на които ученици, желаещи да се обучават в ПГ „Ген. Владимир Заимов“, имаха възможност да гледат реални презентации, както и да получат подробна информация за условията за кандидатстване и същността на всяка една специалност и професия.
Макар и след края на учебните занятия, заимовци продължават да участват активно в различни изяви.
Голяма гордост е успехът на Даяна Дурчева , ученичка от 10 в клас. Тя  е носител на "Детската Вазова награда" за 2023 г. Детската Вазова награда е учредена през 2017 г.  и се присъжда на млади автори от цялата страна, изявили се в областта на литературата.
В началото на юли започнаха производствените практики на реални работни места за учениците от ПГ„Ген. Владимир Заимов“.
На 14.07.2023г. в ПГ„Ген. Вл. Заимов“, гр. Сопот се проведе заключителна конференция по проект  „Моята европейска практика – разширяване на професионалния ми опит“, по който 30 ученици  от гимназията от специалности „Системно програмиране“, „Приложно програмиране“, „Организация на туризма и свободното време“ и „ Кетъринг“ проведаха триседмична практика на реални работни места в Шкойдиц, Германия (18.03 - 09.04.2023 год.) и в Пуерто де ла Крус, о.Тенерифе, Испания ( 19.06 - 10.07.2023 год.). Проектът е финансиран от Центъра за развитие на човешки ресурси по програма Еразъм+ на ЕС. Директорът на гимназията г-н Георги Генов, г-жа Мария Богданова - координатор по проекта, и придружаващ учител и другите придружаващи учители - г-жа Цонка Иванова и г-жа Пламена Ненкова,  представиха извършеното по проекта, обобщиха дейностите на учениците по време на подготовката и практиката. Те изказаха благодарност към учениците за добрата подготовка, безупречното поведение и отправените похвали от страна на работодатели и партньори в Германия и в Испания. Учениците споделиха своите впечатления и изказаха благодарности към ръководството и придружаващите учители. Господин Генов връчи на участниците Европас Мобилност, а те получиха от посрещащите организации сертификати за участие.

Квалификационната дейност на учителите през учебната година вървеше редом с останалите дейности.
На 12-и и 13-и ноември се проведе обучение на тема „Компетентностен подход в преподаването“ с обучителна организация „Евроклас Консулт“. Бе присъден по 1 квалификационен кредит на всички участници.
В началото на декември бе организирано вътрешноинституционално обучение на тема „Работа със системата на НЕИСПУО“, проведено от помощник директор Наталия Иванова.
Вътрешноинституционално обучение на тема: „Бедствия, аварии и катастрофи“ бе проведено от помощник директор Хилда Танчовска.
[bookmark: _Hlk139277160]На 12 май  бе организирано обучение на тема “ Дигитална раница“.
На 1 юни  за всички учители бе проведено бучение на тема “ Киберсигурност“.

Приключи още една учебна година за колектива на ПГ“Ген. Вл. Заимов“.
Има много неща, с които да се похвалим. Много ученици и учители ни накараха да се чувстваме горди с успехите и с постиженията си. Всички с гордост произнасяме името „заимовец“.
Със сигурност има и още върху какво да работим и това е най-голямото предизвикателство в нашата професия.
[bookmark: _GoBack]Безспорно обаче най-хубавото от тази учебна година е, че отново имахме възможност да се върнем в класните стаи и да се изправим очи в очи срещу нашите ученици.




